**סוזן ג'וי פאולר ריגטי** (בשם מלא באנגלית: **Susan Joy Fowler Rigetti**; נולדה ב-17 באפריל 1991) היא סופרת אמריקאית והייתה מהנדסת תוכנה שנודעה בהשפעתה על אופן הטיפול בהטרדות מינית בחברת אובר ועמק הסיליקון. הפרסום שלה הוביל לעסקאות ספרים וסרטים הוליוודיים המבוססים על חוויותיה האישיות. פאולר התחנכה בחינוך ביתי באזור כפרי באריזונה וסיימה לימודי פיזיקה באוניברסיטת פנסילבניה. היא עבדה בשתי חברות סטארט-אפ טכנולוגיות לפני שהצטרפה לאובר בסוף 2015. בתחילת 2017, פוסט בבלוג שלה על הטרדה מינית בחברה זכה לשיתופים נרחבים ובסופו של דבר הוביל להדחתו של מייסד ומנכ"ל אובר, טראוויס קלניק. פאולר גם הייתה עורכת ראשי של הרבעון של חברת עיבוד התשלומים סטרייפ, ועורכת של מאמרי דעה בתחום הטכנולוגיה בניו יורק טיימס*.*

ביוגרפיה
--------

פאולר גדלה באזור כפרי במחוז ירנל במדינת אריזונה, השנייה מבין שבעה ילדים. אביה היה מטיף אוונגליסטי ומוכר טלפונים ציבוריים, ואמה חינכה את ילדיהם בחינוך ביתי. פאולר סיפרה כי הייתה לה הכוונה מעטה במהלך שנות לימודיה בחינוך ביתי, ולעיתים קרובות הייתה מבקרת בספרייה ומנסה ללמד את עצמה. היא הושפעה מהאסכולה הסטואית ומחיי אישים של פלוטרכוס, ושאפה מהם השראה להתמקד בחלקים בחייה שבהם יכלה לשלוט. היא עבדה באורוות סוסים וכאומנת כדי לסייע בפרנסת משפחתה.

פאולר נבחנה במבחני קבלה למכללה ללא תיכון, והתקבלה עם מלגה מלאה לאוניברסיטת אריזונה סטייט, שם רצתה ללמוד אסטרונומיה. עם זאת, היעדר הידע המוקדם שלה מהתיכון מנע ממנה לימודי מתמטיקה ופיזיקה, ולכן עברה לאוניברסיטת פנסילבניה, שם הצליחה להגיש ערעור על החלטה דומה בפני נשיא האוניברסיטה.

היא עבדה כעוזרת מחקר בפיזיקה בתקופתה באוניברסיטה, אך נאלצה לעזוב לאחר שהתיידדה עם סטודנט שהפך לאובדני, והנהלת האוניברסיטה הטילה עליה את האשמה, העבירה אותה משיעורים משותפים שלהם, ושללה את התואר השני שלה. פאולר שקלה לתבוע את האוניברסיטה אולם בסופו של דבר בחרה שלא לנקוט צעדים משפטיים, וסיימה את התואר בפיזיקה.

קריירה מקצועית
--------------

בתחילת 2015, בזמן שפאולר עבדה כמהנדסת פלטפורמה בחברת הטכנולוגיה הפיננסית Plaid נודע לה כי השכר השנתי של עמיתיה הגברים גבוה ב-50,000 דולר מהשכר שלה.

בהמשך אותה שנה הצטרפה כמהנדסת DevOps לחברת תשתיות הנתונים PubNub, והייתה חשופה לאמירות מצד הבוס שלה שהביאו אותה למסקנה שהוא "באמת ובתמים שונא נשים בלהט". בנובמבר 2015 הצטרפה פאולר לאובר כמהנדסת אמינות אתרים (SRE).

בפברואר 2017 פרסמה פאולר בבלוג שלה פוסט של 3,000 מילים על הטרדות מינית באובר, שתיאר תרבות עבודה עוינת לעובדות של אובר. היא סיפרה כיצד משאבי האנוש של החברה סירבו לנקוט בצעדים כנגד מנהל שלה לשעבר שניסה לשדל אותה לקיים יחסי מין, בשל התפוקה שלו. הפוסט זכה ל-22,000 שיתופים בטוויטר. בדיקות בלתי תלויות אישרו את אמיתות הדברים והובילו לפיטוריהם של עובדים בחברה. הביקורת שהתעוררה בעקבות הפוסט אילצה בסופו של דבר את מייסד ומנכ"ל אובר, טראוויס קלניק, להתפטר,[8] ובעקבותיו גם חברות נוספות בעמק הסיליקון החלו בנקיטת צעדים משמעתיים בתגובה להטרדות מיניות עד כדי פיטוריהם של משקיעים בסדר גודל של דייב מקלור וג'סטין קאלדבק.

התפקיד שמילאה פאולר בשינוי שהתרחש באובר הפך אותה לסלבריטאית בעולם העסקים. היא קיבלה הצעות לספרים ולסרטים הוליוודיים וממשיכה לפעול למען חקיקה למען נשים ויצירת סביבות עבודה מוגנות עבור נשים. באוגוסט 2017 היא עתרה לבית המשפט העליון של ארצות הברית כדי שייקח בחשבון את החוויות שעברה בבואו לפסוק האם עובדים רשאים לוותר על זכויות לליטיגציה קולקטיבית בחוזי העבודה שלהם.

פאולר נבחרה על ידי המגזין ואניטי פייר לרשימת המנהיגים העסקיים והתרבותיים המובילים לשנת 2017, וכאחת מחמש נשים שהופיעו על שער גיליון "איש השנה" של מגזין טיים לשנת 2017, כנציגת "שוברות השתיקה", על כך שדיווחה על ההטרדה המינית שחוותה באובר. היא גם זכתה בתואר "איש השנה של הפייננשל טיימס" בבריטניה.

באפריל 2017 הצטרפה פאולר לחברת עיבוד התשלומים סטרייפ כעורכת ראשית של רבעון חדש בשם Increment, וביולי 2018 החלה לעבוד עבור הניו יורק טיימס כעורכת טורי דעה, ופרסמה מאמרי מערכת בנושאי טכנולוגיה. סיפור ההטרדות שעברה באובר שימש ב-2022 כבסיס לאחד מקווי העלילה בסדרה הקרב על אובר(אנ') של ערוץ Showtime. את דמותה של פאולר גילמה בסדרה אווה ויקטור.

חיים אישיים
-----------

פאולר נשואה מאז 2017 לצ'אד ריגטי, מייסד ריגטי מחשוב, סטרט אפ בתחום המחשוב הקוונטי.

קישורים חיצוניים
----------------

ויקישיתוף מדיה וקבצים בנושא **סוזן פאולר** בוויקישיתוף
* 

* אתר האינטרנט הרשמי של סוזן פאולר
* סוזן פאולר, ברשת החברתית פייסבוק

* סוזן פאולר, ברשת החברתית אקס (טוויטר)

* סוזן פאולר, ברשת החברתית אינסטגרם

הערות שוליים
------------

1. ↑  Rigetti, Susan. "Susan Rigetti". נבדק ב-8 במרץ 2022. `{{cite web}}`:  (עזרה)
2. 1 2  Dowd, Maureen (2017-10-21). "She's 26, and Brought Down Uber's C.E.O. What's Next?". *The New York Times* (באנגלית אמריקאית). ISSN 0362-4331. נבדק ב-2022-09-21.
3. 1 2  Tom Cleary, Susan Fowler Rigetti: 5 Fast Facts You Need to Know, Heavy.com, ‏2017-02-19 (באנגלית אמריקאית)
4. ↑  Reflecting on one very, very strange year at Uber – probably this is the mentioned blog post.
5. 1 2  Peter Blumberg, Ex-Uber Engineer Asks Supreme Court to Learn From Her Ordeal, www.bloomberg.com, ‏24 באוגוסט 2017
6. ↑  Susan Fowler: ‘When the time came to blow the whistle on Uber, I was ready’, the Guardian, ‏2020-03-01 (באנגלית)
7. 1 2  Jessica Guynn and Marco della Cava, Harvey Weinstein effect: Men are getting outed and some are getting fired as women speak up. And it's spreading. USA TODAY (באנגלית אמריקאית)
8. ↑  Morse, Brittany (2 באוקטובר 2017). "Elon Musk, Susan Fowler, and Mark Zuckerberg Join Tech's Biggest Names in 'New Establishment' List". *Inc.com*. נבדק ב-12 בנובמבר 2017. `{{cite web}}`:  (עזרה)
9. ↑  Kim, Lilian (6 בדצמבר 2017). "Two Bay Area women on Time cover for 'Person of the Year'". ABC News. ארכיון מ-8 בדצמבר 2017. נבדק ב-7 בדצמבר 2017. `{{cite news}}`:  (עזרה)
10. ↑  Hook, Leslie (12 בדצמבר 2017). "FT Person of the Year: Susan Fowler". *Financial Times*. ארכיון מ-12 בדצמבר 2017. נבדק ב-12 בדצמבר 2017. `{{cite news}}`:  (עזרה)
11. ↑  Lawler, Ryan (13 באפריל 2017). "Susan Fowler joins Stripe as editor-in-chief of new quarterly publication Increment". TechCrunch. ארכיון מ-8 בדצמבר 2017. נבדק ב-7 בדצמבר 2017. `{{cite news}}`:  (עזרה)
12. ↑  Hartmans, Avery (23 ביולי 2018). "The engineer who blew the whistle on Uber's culture of sexual harassment was just hired by The New York Times". *Business Insider*. ארכיון מ-25 ביולי 2018. נבדק ב-24 ביולי 2018. `{{cite news}}`:  (עזרה)
13. ↑  Selome Hailu, Selome Hailu, ‘Super Pumped’: Uber Series at Showtime Adds Six to Cast (EXCLUSIVE), Variety, ‏2022-01-10 (באנגלית אמריקאית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1128628473
* LCCN: no2017034791
* NDL: 001273419
* NKC: mzk20211134491
* VIAF: 219149066452965600270
* WorldCat: lccn-no2017034791

 |